Mener Haitam (23) er en mann for Norge
ARTIKKELEN ER OVER FIRE ÅR GAMMEL – Jeg har ikke hørt noe fra landslagsledelsen. Det kan jeg si med hånden på hjertet. Høgmo har jeg aldri snakket med, sier Aleesami til VG. Men det kan endre seg fort. Landslagssjefen tar i dag ut troppen til treningskampen mot Sverige og den viktige EM-kvalifiseringen mot Aserbajdsjan med få venstrebente venstrebacker som kandidater. Tom Høgli, Martin Linnes og Vegar Eggen Hedenstad har begge spilt på venstresiden bak med høyre som foretrukket fot. Moldes Per Egil Flo, som ligger på 10. plass på VG-børsen etter en sterk sesonginnledning, er et annet alternativ. VG Direkte: Følg dagens landslagsuttak her fra klokken 12!Aleesami er fast inventar på Allsvenskans beste forsvar der også Thomas Rogne er sentral. Serieleder IFK Göteborg, med tidligere Stabæk-trener Jörgen Lennartsson som sjef, har kun sluppet inn fem mål på ti seriekamper. – Det er mange her borte som mener jeg har vært solid denne våren og burde få sjansen på landslaget. Det er klart det er hyggelig, men jeg har hatt fokus på IFK og ikke tenkt så mye på annet enn å utvikle meg videre, sier den ferske cupmesteren. IFK-sportssjef Mats Gren sa tidligere denne måneden til fotbolldirekt.se at backen som ble sett på som et usikkert kort da han ble hentet fra FFK i 1. divisjon har blitt en perfekt erstatter for Ståle Solbakken-kjøpet Ludwig Augustinsson. – På sikt kan han bli veldig spennende og er sikkert et navn for det norske landslaget, sier Gren. Aleesami sier han ikke blir skuffet dersom navnet hans ikke blir lest opp på Ullevaal i dag selv om han aldri har vært bedre enn han er nå. – Jeg føler jeg er god nok. Det skal jeg ikke legge skjul på. Men det er opp til landslagsledelsen. Det hjelper lite hva jeg syns om de ikke er enig, sier Aleesami og legger til at også forsvarskollega Rogne forsvarer en plass i den norske troppen.IFK-spilleren har på mange måter tatt bakveien inn i landslagsdiskusjonen. Så sent som i 2012 spilte han 2. divisjonsfotball for Skeid. Den samme sommeren ble Aleesami hentet til et Fredrikstad-lag som rykket ned fra Tippeligaen før IFK Göteborg skrev fireårskontrakt med 23-åringen som har kun 13 kamper på øverste nivå i Norge. – Jeg vet ikke om så mange er klar over meg. Det har ikke vært så mye oppmerksomhet, men det gjør ingenting for min del. Hele karrieren har det gått sakte, men sikkert oppover. Det har ikke vært noen snarveier, tilfeldigheter eller flaks, men hardt arbeid over tid, sier Aleesami. Han mener det er flere lag i Sverige enn Norge som behersker en ballbestittende stil, men synes det er vanskelig å sammenlikne nivået på Allsvenskan og Tippeligaen. – I IFK er det et veldig proft opplegg. Det er stor interesse rundt klubben, magisk stemning på stadion og mange store kamper med lag fra store byer.
I IFK Göteborg-leiren slår man fast at Norge har mange gode venstrebacker dersom ikke Haitam Aleesami (23) får en plass i Per-Mathias Høgmos (55) landslagstropp.